CELEX: 32010D0109
Language: bg
Date: 2010-02-22 00:00:00
Title: Решение 2010/109/ОВППС на Съвета от 22 февруари 2010 година за удължаване на мандата на специалния представител на Европейския съюз за Южен Кавказ

23.2.2010   
            
            
               BG
            
            
               Официален вестник на Европейския съюз
            
            
               L 46/16
            
         РЕШЕНИЕ 2010/109/ОВППС НА СЪВЕТА
   от 22 февруари 2010 година
   за удължаване на мандата на специалния представител на Европейския съюз за Южен Кавказ
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 20 февруари 2006 г. Съветът прие Съвместно действие 2006/121/ОВППС (1) за назначаване на г-н Peter SEMNEBY за специален представител на Европейския съюз (СПЕС) за Южен Кавказ.
            
         
               (2)
            
            
               На 16 февруари 2009 г. Съветът прие Съвместно действие 2009/133/ОВППС (2) за изменение и удължаване на мандата на СПЕС до 28 февруари 2010 г.
            
         
               (3)
            
            
               Мандатът на СПЕС следва да бъде удължен до 31 август 2010 г. Мандатът на СПЕС обаче може да бъде прекратен по-рано, ако Съветът вземе решение за това по препоръка на върховния представител на Съюза по въпросите на външните работи и политиката на сигурност (ВП) след влизането в сила на решението за създаване на Европейската служба за външна дейност.
            
         
               (4)
            
            
               СПЕС ще изпълнява мандата си в контекста на ситуация, която може да се влоши и да навреди на постигането на целите на общата външна политика и политика на сигурност, определени в член 21 от Договора,
            
         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Peter SEMNEBY като специален представител на Европейския съюз за Южен Кавказ се удължава до 31 август 2010 г. Мандатът на СПЕС може да бъде прекратен по-рано, ако Съветът вземе решение за това по препоръка на ВП след влизането в сила на решението за създаване на Европейската служба за външна дейност.
   Член 2
   Цели на политиката
   1.   Мандатът на СПЕС се основава на целите на политиката на Европейския съюз в Южен Кавказ. Тези цели включват:
   
               а)
            
            
               подпомагане на Армения, Азербайджан и Грузия в провеждането на политически и икономически реформи, особено в областите, отнасящи се до правовата държава, демократизирането, правата на човека, доброто управление, развитието и намаляването на бедността;
            
         
               б)
            
            
               в съответствие със съществуващите механизми — предотвратяване на конфликти в региона, принос за мирното уреждане на конфликти, включително чрез насърчаване завръщането на бежанци и на вътрешно разселени лица;
            
         
               в)
            
            
               установяване на конструктивни връзки с основните заинтересовани страни по отношение на региона;
            
         
               г)
            
            
               насърчаване и подпомагане на по-нататъшното сътрудничество между държавите в региона, по-специално между държавите в Южен Кавказ, включително по въпросите на икономиката, енергетиката и транспорта;
            
         
               д)
            
            
               засилване на ефективността и обществената осведоменост на политиките на Съюза в региона.
            
         2.   СПЕС подпомага работата на ВП в региона.
   Член 3
   Мандат
   С оглед постигането на целите на провежданата политика СПЕС има мандат:
   
               а)
            
            
               да развива контакти с правителствата, парламентите, съдебната власт и гражданското общество в региона;
            
         
               б)
            
            
               да насърчава Армения, Азербайджан и Грузия да си сътрудничат по регионални теми от общ интерес, като например общите заплахи за сигурността, борбата с тероризма, трафика и организираната престъпност;
            
         
               в)
            
            
               да допринася за предотвратяването на конфликти и да съдейства за създаването на условия за напредък при уреждането на конфликти, включително чрез препоръки за действия, свързани с гражданското общество и възстановяването на териториите, без да се засяга Договорът за функционирането на Европейския съюз;
            
         
               г)
            
            
               да допринася за уреждането на конфликти и да съдейства за прилагането на подобни решения за уреждането им в тясно сътрудничество с генералния секретар на Организацията на обединените нации и мобилния екип на ООН, Организацията за сигурност и сътрудничество в Европа и нейната група „Минск“;
            
         
               д)
            
            
               да дава на ръководителя на мисията за наблюдение на ЕС в Грузия (EUMM Georgia) насоки относно местната политика;
            
         
               е)
            
            
               да засилва диалога на Съюза с основните заинтересовани страни по отношение на региона;
            
         
               ж)
            
            
               да подпомага Съвета в по-нататъшното разработване на цялостна политика за Южен Кавказ;
            
         
               з)
            
            
               чрез помощен екип:
               
                           —
                        
                        
                           да представя на Съюза доклади и постоянни оценки на граничната обстановка,
                        
                     
                           —
                        
                        
                           да съдейства за изграждането на доверие между Грузия и Руската федерация, като по този начин осигурява ефикасно сътрудничество и връзка с всички съответни страни,
                        
                     
                           —
                        
                        
                           да установява полезни контакти в регионите на конфликт, като по този начин позволява на помощния екип да допринася за изграждането на доверие и да оценява въпроси, свързани с границите в тези региони, след като общите условия за работата му бъдат съгласувани с правителството на Грузия и бъдат проведени консултации с всички заинтересовани страни (с изключение на оперативните действия по места в Абхазия и Южна Осетия),
                        
                     
                           —
                        
                        
                           да подпомага граничната полиция на Грузия и други съответни държавни институции в Тбилиси при прилагането на цялостната стратегия за интегрирано управление на границите,
                        
                     
                           —
                        
                        
                           да работи с грузинските власти за засилване на връзките между Тбилиси и границата, включително чрез даване на съвети. Това се осъществява чрез връзка и тясно сътрудничество с всички нива от командната верига между Тбилиси и границата (с изключение на оперативните действия по места в Абхазия и Южна Осетия);
                        
                     
         
               и)
            
            
               да допринася за изпълнението на политиката на ЕС за правата на човека и насоките на ЕС за правата на човека, и по-специално по отношение на децата и жените в засегнати от конфликти области, особено чрез наблюдение и реакция на събитията от тази гледна точка.
            
         Член 4
   Изпълнение на мандата
   1.   СПЕС отговаря за изпълнението на мандата си, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   Член 5
   Финансиране
   1.   Референтната финансова сума, предназначена за покриване на разходите, свързани с мандата на СПЕС в периода от 1 март 2010 г. до 31 август 2010 г., е в размер на 1 855 000 EUR.
   2.   Разходите, финансирани с предвидената в параграф 1 сума, са допустими, считано от 1 март 2010 г. Разходите се управляват в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Формиране и състав на екипа
   1.   В рамките на своя мандат и на предоставените му финансови средства СПЕС отговаря за формирането на екипа си. Екипът включва експерти по специфични въпроси на политиката в зависимост от изискванията на мандата. СПЕС предоставя своевременно на Съвета и Комисията актуална информация за състава на своя екип.
   2.   Държавите-членки и институциите на Съюза могат да предложат да командироват служители, които да работят със СПЕС. Заплащането на служителите, командировани от държава-членка или институция на Съюза към СПЕС, се поема от съответната държава-членка или институция на Съюза. Експертите, командировани от държавите-членки в генералния секретариат на Съвета, също могат да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Всички командировани служители остават под административното ръководство на изпращащата държава-членка или институция на Съюза и изпълняват задълженията си и действат в интерес на изпълнението на мандата на СПЕС.
   Член 7
   Привилегии и имунитети на СПЕС и неговия персонал
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят с приемащата(ите) страна(и), според случая. За тази цел държавите-членки и Комисията предоставят цялата необходима подкрепа.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (3), по-специално при работа с класифицирана информация на ЕС.
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите-членки осигуряват по целесъобразност логистична подкрепа в региона.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно осъществими мерки, съобразени с неговия мандат и с положението на сигурността в географския район, за който отговаря, за да обезпечи сигурността на целия персонал под негово пряко ръководство, по-специално като:
   
               а)
            
            
               разработва съобразен със спецификата на мисията план за сигурност въз основа на насоките на генералния секретариат на Съвета, който включва специфични за мисията физически, организационни и процедурни мерки за сигурност, урежда управлението на безопасното придвижване на персонала до и в границите на района на мисията, както и управлението на инциденти, свързани със сигурността, и включва план на мисията за действие при извънредни обстоятелства и за евакуация;
            
         
               б)
            
            
               гарантира, че целият персонал, разположен извън Съюза, е застрахован за висок риск съобразно условията в района на мисията;
            
         
               в)
            
            
               гарантира, че всички членове на неговия екип, които се разполагат извън Съюза, включително наетият на място персонал, са преминали подходящо обучение по въпросите на сигурността преди или след пристигането си в района на мисията въз основа на определената от генералния секретариат на Съвета степен на риск за района на мисията;
            
         
               г)
            
            
               гарантира изпълнението на всички одобрени препоръки, направени в резултат на извършените редовни оценки на сигурността, и представя пред ВП, Съвета и Комисията писмени доклади за тяхното изпълнение, както и по други въпроси, свързани със сигурността, в рамките на междинния доклад и доклада за изпълнението на мандата.
            
         Член 11
   Доклади
   СПЕС представя редовни устни и писмени доклади пред ВП и КПС. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата COREU. По препоръка на ВП или КПС СПЕС може да представя доклади пред Съвета по външни работи.
   Член 12
   Координация
   1.   СПЕС съдейства за цялостната политическа координация на Съюза. Той съдейства за осигуряване на съгласувано използване на всички инструменти на Съюза на мястото на мисията за постигане на целите на политиката на Съюза. Действията на СПЕС се съгласуват с тези на Комисията, както и с действията на други СПЕС в региона, и по-специално на СПЕС за кризата в Грузия, като се вземат предвид специфичните цели на мандата на последния. СПЕС провежда редовни брифинги за мисиите на държавите-членки и за делегациите на Съюза.
   2.   На място се поддържат тесни връзки с ръководителите на делегациите на Съюза и ръководителите на мисиите на държавите-членки. Те полагат всички възможни усилия, за да подпомагат СПЕС при изпълнението на мандата му. СПЕС дава на ръководителя на EUMM Georgia насоки по отношение на местната политика. СПЕС и командващият гражданските операции се консултират взаимно при необходимост. СПЕС също така осъществява връзка с други участници на международно и регионално равнище, представени на място.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. В края на мандата СПЕС представя на ВП, Съвета и Комисията доклад за изпълнението на мандата.
   Член 14
   Влизане в сила
   Настоящото решение влиза в сила от датата на приемането му.
   То се прилага от 1 март 2010 година.
   Член 15
   Публикуване
   Настоящото решение се публикува в Официален вестник на Европейския съюз.
   
      Съставено в Брюксел на 22 февруари 2010 година.
      
         
            За Съвета
         
         
            Председател
         
         C. ASHTON
      
   
   
      (1)  ОВ L 49, 21.2.2006 г., стр. 14.
   
      (2)  ОВ L 46, 17.2.2009 г., стр. 53.
   
      (3)  ОВ L 101, 11.4.2001 г., стр. 1.